Rozhodnutie Komisie
z 26. marca 1997
zriaďujúce predbežné zoznamy prevádzkární tretej krajiny, z ktorých členské štáty povolia dovozy výrobkov pripravených z mäsa hovädzieho dobytka, ošípaných, zvierat koňovitých, oviec a kôz
(Text s významom pre EHP)
(97/365/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 95/408/ES z 22. júna 1995 o podmienkach vypracovania, na prechodné obdobie, dočasných zoznamov prevádzkární tretej krajiny z ktorých členské štáty sú oprávnené dovážať určité produkty živočíšneho pôvodu, produkty rybolovu alebo živé lastúrniky [1], zmenené a doplnené rozhodnutím Rady 2001/34/ES [2], a najmä jeho článok 2 ods. 1,
keďže rozhodnutím Rady 79/542/EHS [3], naposledy zmeneným a doplneným rozhodnutím Komisie 97/160/ES [4], bol vytvorený zoznam tretích krajín z ktorých členské štáty povolia dovozy mäsových výrobkov;
keďže pre mnohé z krajín na uvedenom zozname boli požiadavky kladené na zdravotnú a veterinárnu certifikáciu pre dovoz mäsových výrobkov uvedené v rozhodnutí Komisie 91/449/EHS [5], naposledy zmenenom a doplnenom rozhodnutím 96/62/ES [6];
keďže Komisia obdržala od určitých tretích krajín zoznamy prevádzkární spolu so zárukami, že tieto v plnej miere vyhovujú príslušným zdravotným požiadavkám spoločenstva, a v prípade, že niektorá prevádzkáreň ich nebude spĺňať, tak jej vývozná činnosť do Európskeho spoločenstva bude pozastavená;
keďže Komisia nebola schopná uistiť sa vo všetkých dotknutých tretích krajinách o súlade ich prevádzkární s požiadavkami spoločenstva a platnosti záruk poskytnutých príslušnými orgánmi;
keďže, s cieľom zamedziť prerušeniu obchodovania s mäsovými výrobkami z týchto krajín, je nevyhnutné poskytnúť týmto krajinám čas, počas ktorého členské štáty budú môcť naďalej dovážať mäsové výrobky z prevádzkární, ktoré uznali; keďže počas nasledovného obdobia Komisia bude požadovať od týchto krajín záruky potrebné nato, aby ich mohla zaradiť na zoznam v súlade s postupom uvedeným v rozhodnutí 95/408/ES;
keďže po uplynutí tohto obdobia, tretie krajiny ktoré neposlali svoje zoznamy prevádzkární v súlade s pravidlami spoločenstva už nebudú môcť vyvážať ďalej mäsové výrobky do spoločenstva;
keďže členské štáty budú z tohto dôvodu zodpovedné zato, aby sa presvedčili, že prevádzkárne z ktorých dovážajú mäsové výrobky spĺňajú požiadavky kladené na výrobu a uvádzanie na trh, ktoré nie sú menej prísne ako požiadavky spoločenstva;
keďže predbežné zoznamy prevádzkární vyrábajúcich mäsové výrobky sa môžu z tohto dôvodu vypracovať vzhľadom na určité krajiny;
keďže opatrenia uvedené v tomto rozhodnutí sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
1. Členské štáty povolia dovozy výrobkov pripravených z mäsa hovädzieho dobytka, ošípaných, zvierat koňovitých, oviec a kôz z prevádzkární uvedených v prílohe k tomuto rozhodnutiu.
2. Až do 31. júla 1997 členské štáty môžu povoliť dovozy výrobkov pripravených z mäsa hovädzieho dobytka, ošípaných, zvierat koňovitých, oviec a kôz z prevádzkární v tretích krajinách okrem prevádzkární uvedených v prílohe k tomuto rozhodnutiu.
3. Dovozy mäsových výrobkov naďalej podliehajú veterinárnym ustanoveniam spoločenstva prijatým na inom mieste.
Článok 2
Toto rozhodnutie sa bude uplatňovať od 1. apríla 1997.
Článok 3
Toto rozhodnutie je adresované členským štátom.
V Bruseli 26. marca 1997